ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-0402/98 υποβολή: Honσrio Novo (GUE/NGL) προς την Επιτροπή (24 Φεβρουαρίου 1998)

Θέμα: Ο νόμος Helms-Burton και η προσφυγή της ΕΕ στην ΠΟΕ

Στις 13 Απριλίου του 1997 λήγει η προθεσμία που διαθέτει η Επιτροπή για να προσβάλει την απόφαση της ειδικής ομάδας της Παγκόσμιας Οργάνωσης Εμπορίου (ΠΟΕ) σχετικά με την εξωεδαφική εφαρμογή του νόμου Helms-Burton όσον αφορά την ενίσχυση του εμπάργκο στην Κούβα.

Θα μπορούσε η Επιτροπή να επιβεβαιώσει την πρόθεσή της να υποβάλει έγκαιρα προσφυγή για την εν λόγω απόφαση στην Παγκόσμια Οργάνωση Εμπορίου;

Απάντηση του Sir Leon Brittan εξ ονόματος της Επιτροπής (13 Μαρτίου 1998)

Το Αξιότιμο Μέλος του Κοινοβουλίου παρακαλείται να ανατρέξει στις απαντήσεις της Επιτροπής στις προφορικές ερωτήσεις Η-106/98 του κ. Bontempi, Η-107/98 του κ. Marset Campos, H-108/98 του κ. Manisco, H-115/98 του κ. Newens, H-117/98 του κ. Carnero Gonzalez αντίστοιχα κατά την ώρα των ερωτήσεων της συνόδου τoυ Φεβρουαρίου 1998 ((Συζητήσεις του Κοινοβουλίου (Φεβρουάριος 1998). )) του Κοινοβουλίου.
ΓΡΑΠΤΗ ΕΡΩΤΗΣΗ P-0307/98 υποβολή: Luis Campoy Zueco (PPE) προς την Επιτροπή (5 Φεβρουαρίου 1998)

Θέμα: Ενισχύσεις στον τομέα της μουσικής

Η Γενική Διεύθυνση X ανακοίνωσε προσφάτως ένα πρόγραμμα για τη στήριξη του πολιτιστικού τομέα, στο οποίο περιλαμβάνεται κεφάλαιο σχετικά με τη μουσική, πρωτοβουλία την οποία επικροτούμε θερμώς. Θα μπορούσε η Επιτροπή να μας πληροφορήσει εάν υπάρχει κάποιο άλλο πρόγραμμα πολιτιστικών ενισχύσεων στο πλαίσιο του οποίου θα ήταν δυνατή η επιδότηση δράσεων στον τομέα της μουσικής;

Απάντηση του κ. Oreja εξ ονόματος της Επιτροπής (17 Μαρτίου 1998)

Όπως και το αξιότιμο μέλος του Κοινοβουλίου, η Επιτροπή θεωρεί ότι η προώθηση της ευρωπαϊκής μουσικής δημιουργίας και η ενθάρρυνση της διάδοσής της αποτελούν και πρέπει να παραμείνουν αναγκαίες συνιστώσες της πολιτιστικής δράσης της Κοινότητας. Στα πλαίσια του πολιτιστικού προγράμματος 2000-2005 είναι που θα πρέπει να δοθεί ειδική προσοχή στον τομέα της μουσικής, όπως καθορίζεται ιδίως από τα συμπεράσματα του Συμβουλίου της 18ης Δεκεμβρίου 1997 για το ρόλο της μουσικής στην Ευρώπη ((ΕΕ C 1 της 3.1.1998. )). Εξάλλου, η Επιτροπή υπενθυμίζει ότι μεταξύ των πρόσφατων εργασιών που έχουν αφιερωθεί από τα ευρωπαϊκά όργανα στον τομέα της μουσικής, το Ευρωπαϊκό Κοινοβούλιο διοργάνωσε, στις 18 Ιουνίου 1997, ακρόαση με θέμα τη μουσική. Με την ευκαιρία αυτή, η Επιτροπή διένειμε, ενημερωτικά, κατάλογο σχετικό με τις κοινοτικές ενισχύσεις υπέρ της μουσικής στον οποίο αναφερόταν, εκτός από τα υπάρχοντα πολιτιστικά προγράμματα, ένας σημαντικός αριθμός κοινοτικών προγραμμάτων που, για διάφορους λόγους, πρόσφεραν στήριξη στη μουσική. Πρέπει, πάντως, να τονισθεί ότι ο σκοπός αυτών των άλλων προγραμμάτων δεν είναι κατά προτεραιότητα πολιτιστικός. Στον κατάλογο αυτό αναφερόταν επίσης ότι τα περισσότερα από τα κοινοτικά κεφάλαια υπέρ της μουσικής προέρχονταν από τα διαρθρωτικά ταμεία. Ενδεικτικά, το Ευρωπαϊκό Ταμείο Περιφερειακής Ανάπτυξης (ΕΤΠΑ) χορήγησε από το 1989 έως το 1997 περίπου 38,33 εκατ. Ecu. Όσον αφορά την ίδια την κοινοτική στήριξη που χορηγήθηκε στα πολιτιστικά θέματα, αυτή ανήλθε, για το διάστημα 1991 έως 1996, σε 13,22 εκατ. Ecu. Στο πλαίσιο της πολιτιστικής δράσης, κυρίως μέσω του προγράμματος «Καλειδοσκόπιο» (απόφαση αριθ. 719/96/ΕΚ) ((ΕΕ L 99 της 20.4.1996. )), κατέστη δυνατή η στήριξη κάθε χρόνο σχεδίων μουσικής συνεργασίας. Σ' αυτό προστίθεται, το 1998, το πλαίσιο που προσφέρθηκε από την πρόσκληση υποβολής προτάσεων με τίτλο «κοινοτική στήριξη σχεδίων πολιτιστικής ανάπτυξης» ((ΕΕ C 6 της 10.1.1998. )) το οποίο προβλέπει, στη δράση Ι, ότι πρέπει να δοθεί ιδιαίτερη προσοχή στη μουσική. Τα στοιχεία αυτά βρίσκονται επίσης, για το σύνολο του πολιτιστικού τομέα, στην «πρώτη έκθεση για τις πολιτιστικές πτυχές της δράσης της Ευρωπαϊκής Κοινότητας» ((COM(96)160 τελικό. )).
ΓΡΑΠΤΗ ΕΡΩΤΗΣΗ P-0137/98 υποβολή: Ilona Graenitz (PSE) προς την Επιτροπή (23 Iανουαρίου 1998)

Θέμα: Αναγνώριση της μιμικής γλώσσας των κωφαλάλων στα κράτη μέλη

Ενόψει του ψηφίσματος του Ευρωπαϊκού Κοινοβουλίου της 18.07.1988 (Επίσημη Εφημερίδα C 187, σελ. 236) το οποίο ζητούσε την επίσημη αναγνώριση των εθνικών μιμικών γλωσσών των κωφαλάλων στα κράτη μέλη, και λαμβάνοντας υπόψη το γεγονός ότι η αναγνώριση της εν λόγω μη εθνικής γλωσσικής μειονότητας αποτελεί θεμελιώδους σημασίας μέτρο για τη διαφύλαξη της πολιτιστικής ταυτότητας, την ποιότητα ζωής και κυρίως για τις εκπαιδευτικές δυνατότητες των κωφών ατόμων, ερωτάται η Επιτροπή:

1. Σε ποιά κράτη μέλη έχει πράγματι μέχρι σήμερα αναγνωρισθεί επισήμως η εθνική μιμική γλώσσα ή έχουν ληφθεί άλλα περεμφερή μέτρα;

2. Κατά πόσο και με ποιό τρόπο υποστηρίζονται εκείνες οι χώρες, στις οποίες δεν έχει ακόμη υπάρξει αναγνώριση, στην προσπάθεια αυτή;

3. Γνωρίζει η Επιτροπή ότι στην περίπτωση των κωφών δεν πρόκειται απλώς και μόνον για μια αναγκαιότητα που αφορά «μειονεκτούντα άτομα» αλλά για μια γλωσσική μειονότητα, η αναγνώριση της οποίας δεν έχει ακόμη πραγματοποιηθεί σε πολλές χώρες, αν και έχουν παρέλθει 10 χρόνια από το ψήφισμα του ΕΚ;

4. Προτίθεται η Επιτροπή να υποβάλει στο Συμβούλιο σχετικές προτάσεις που είναι επειγόντως απαραίτητες;

Απάντηση του κ. Flynn εξ ονόματος της Επιτροπής (5 Μαρτίου 1998)

Το Αξιότιμο Μέλος του Κοινοβουλίου παρακαλείται να ανατρέξει στην απάντηση της Επιτροπής στην προφορική ερώτησή της Η-42/98 κατά την ώρα των ερωτήσεων της συνόδου του Φεβρουαρίου 1998 ((Συζητήσεις του Κοινοβουλίου (Φεβρουάριος 1998). )) του Κοινοβουλίου.
ΓΡΑΠΤΗ ΕΡΩΤΗΣΗ E-0221/98 υποβολή: John Iversen (PSE) προς την Επιτροπή (11 Φεβρουαρίου 1998)

Θέμα: Απόβλητα φαρμακευτικών προϊόντων

Από νέα έρευνα, η οποία αναφέρεται στο κλαδικό περιοδικό νοσοκόμων της Δανίας, προκύπτει ότι τα δύο τρίτα των φαρμάκων που έχουν σταλεί «δωρεάν» στην πρώην Γιουγκοσλαβία ήταν παλαιά ή άχρηστα. Η έρευνα, που πραγματοποιήθηκε από την Ευρωπαϊκή Οργάνωση για την Υγεία και την Ανάπτυξη, καταλήγει στο συμπέρασμα ότι η παροχή των φαρμάκων αυτών μάλλον προκάλεσε βλάβη παρά βοήθησε.

Ευρωπαϊκές επιχειρήσεις έχουν απαλλαγεί από τεράστιες ποσότητες άχρηστων φαρμάκων υπό τον μανδύα της παροχής ανθρωπιστικής βοήθειας. Δωρίζοντας απορρίμματα φαρμακευτικών προϊόντων σαν βοήθεια εκτάκτου ανάγκης επέτυχαν φορολογικά πλεονεκτήματα, δωρεάν διαφήμιση και, επιπλέον, απέφυγαν τις δαπάνες για την καταστροφή των συχνά παλαιών φαρμακευτικών προϊόντων.

1. Έχει βεβαιωθεί η Επιτροπή ότι δεν έχουν σταλεί άχρηστα και παλαιά φάρμακα στο πλαίσιο της παροχής εκτάκτου βοήθειας στην πρώην Γιουγκοσλαβία από την οργάνωση παροχής εκτάκτου ανάγκης της ίδιας της ΕΕ, ECHO, και έχει βεβαιωθεί η Επιτροπή ότι η ECHO δεν εφαρμόζει σήμερα την πρακτική αυτή;

2. Πώς μπορεί η Επιτροπή να διασφαλίσει ότι οι ευρωπαϊκές επιχειρήσεις σέβονται τις κατευθυντήριες γραμμές της ΠΟΥ στο πλαίσιο της μελλοντικής παροχής βοήθειας εκτάκτου ανάγκης; Έχουν άραγε προγραμματιστεί ευρωπαϊκές νομοθετικές πρωτοβουλίες;

Απάντηση της κας Bonino εξ ονόματος της Επιτροπής (1η Απριλίου 1998)

Διάφοροι φορείς, μεταξύ των οποίων και ο Παγκόσμιος Οργανισμός Υγείας διαπίστωσαν την αποστολή ακατάλληλων φαρμάκων γενικά στην Πρώην Γιουγκοσλαβία, σε μεγάλο βαθμό λόγω των αποστολών που πραγματοποιήθηκαν σε μικρές δόσεις και χωρίς επαγγελματισμό και οι οποίες αποτελούντο από μη ταξινομημένα και άχρηστα φάρμακα ή ημιμεταχειρισμένα φάρμακα που προέρχονταν από ιδιώτες ή φιλανθρωπικά ιδρύματα ή από μεγάλες δωρεές, κατά κύριο λόγο από αποθέματα του στρατού, των οποίων είτε είχε λήξει η ημερομηνία κατανάλωσης είτε τα οποία ήταν ακατάλληλα (για λέπρα, κ.λ.π.).

Η Επιτροπή, από την πλευρά της ζήτησε επισταμένα από τους εταίρους της στο πλαίσιο της εφαρμογής του προγράμματος παροχής φαρμάκων να ακολουθήσουν τις οδηγίες του ΠΟΥ όσον αφορά τις δωρεές φαρμάκων μεταξύ των υπηρεσιών του. Ο ΠΟΥ εκτιμά σε γενικές γραμμές ότι μόνο 5% των φαρμάκων του συνόλου των δωρεών που πραγματοποιήθηκαν σύμφωνα με τις οδηγίες αυτές ήταν ακατάλληλα.

Επιπλέον, η Επιτροπή, σε στενή συνεργασία με τον ΠΟΥ και με τον εταίρο της στο πλαίσιο της φάσης υλοποίησης του έργου «Φαρμακοποιοί χωρίς σύνορα» έχει αναλάβει πρωτοβουλία συνεκτικού προγράμματος εξάλειψης των ακατάλληλων φαρμάκων. Συνεπώς, η Επιτροπή έχει καταβάλει σημαντικές προσπάθειες για την επίλυση του προβλήματος της ακαταλληλότητας των φαρμάκων που δωρίζουν άλλοι φορείς.
ΓΡΑΠΤΗ ΕΡΩΤΗΣΗ E-0523/98 υποβολή: Susan Waddington (PSE) προς την Επιτροπή (2 Μαρτίου 1998)

Θέμα: Χρησιμοποίηση των αποθεμάτων λαχανικών και φρούτων που προέρχονται απο γεωργικές παρεμβάσεις

Μετά από ισχυρισμούς στον Τύπο ότι εκατομμύρια κιλά λαχανικών και φρούτων που προέρχονται από πλεονάσματα, καταστρέφονται αντί να καταναλώνονται στα σχολεία της Ένωσης, ποιά μέτρα σκοπεύει να λάβει η Επιτροπή για να δημοσιοποιεί τα διαθέσιμα πλεονάσματα λαχανικών και φρούτων στα σχολεία;

Απάντηση του κ. Fischler εξ ονόματος της Επιτροπής (2 Απριλίου 1998)

Η δυνατότητα δωρεάν διανομής στα σχολεία φρούτων που αποσύρονται από την αγορά προβλέπεται από τον κανονισμό του Συμβουλίου (ΕΚ) αριθ. 2200/96 ((ΕΕ L 297 της 28.10.1996. )). Η δωρεάν διανομή οπωροκηπευτικών είναι δυνατή και για άλλους προορισμούς, όπως για ευαγή ιδρύματα και για άλλα ιδρύματα όπως νοσοκομεία, φυλακές κτλ.

Προκειμένου να δοθεί μια κάποια δημοσιότητα στην πρωτοβουλία αυτή, τα κράτη μέλη ανακοινώνουν και διευκολύνουν την πραγματοποίηση επαφών μεταξύ των οργανώσεων παραγωγών και των σχολείων ή των άλλων ενδιαφερομένων οργανισμών, οι οποίοι μπορεί να προβούν στην δωρεά διανομή των εν λόγω προϊόντων.

Το υψηλό κόστος μεταφοράς και η φύση των προϊόντων επιβάλλουν κατά συνέπεια να πραγματοποιείται η διανομή των προϊόντων σε τοπικό επίπεδο. Η Κοινότητα, έχοντας ως κύριο μέλημα την υποστήριξη της διανομής των προϊόντων αυτών που αποσύρονται, αναλαμβάνει ένα μεγάλο μέρος των εξόδων και κυρίως τα έξοδα μεταφοράς μεταξύ του σημείου απόσυρσης και του σημείου παράδοσης, καθώς και τα έξοδα διαλογής και συσκευασίας (στην περίπτωση των εσπεριδοειδών και των μήλων).

Για την περίοδο 1997/1998 έχει προβλεφθεί μία κατ'αποκοπή ενίσχυση για την συσκευασία των προϊόντων που αποσύρονται από την αγορά, προκειμένου να καταστεί δυνατό στις οργανώσεις παραγωγών να αποστείλουν τα προϊόντα αυτά στα σχολεία και τα ιδρύματα.

Οι οργανώσεις παραγωγών που πραγματοποιούν τις αποσύρσεις πρέπει να καταφεύγουν στην δωρεάν διανομή πριν προβούν στην βιολογική καταστροφή των προϊόντων.
ΓΡΑΠΤΗ ΕΡΩΤΗΣΗ E-0520/98 υποβολή: Thomas Megahy (PSE) προς την Επιτροπή (2 Μαρτίου 1998)

Θέμα: Οικονομική ενίσχυση για τους παραγωγούς εθιστικών ουσιών

Έχοντας υπόψη την απόφαση της Επιτροπής για συνέχιση της υποστήριξης της παραγωγής καπνού, ύψος ενός δις Ecu ετησίως, μπορούν άραγε και οι παραγωγοί σχετικά ακίνδυνων ουσιών όπως η ηρωΐνη (που κοστίζει τη ζωή ενός ελάχιστου ποσοστού ατόμων σε σχέση με τον καπνό) να ελπίζουν σε παρόμοιες επιδοτήσεις; Άλλως, έχει εξετάσει η Επιτροπή το ενδεχόμενο δαπάνης των χρημάτων μας σε επωφελέστερους σκοπούς;

Απάντηση του κ. Fischler εξ ονόματος της Επιτροπής (30 Μαρτίου 1998)

Όχι.
ΓΡΑΠΤΗ ΕΡΩΤΗΣΗ P-0309/98 υποβολή: Doeke Eisma (ELDR) προς την Επιτροπή (10 Φεβρουαρίου 1998)

Θέμα: Επιβολή φόρου στα καύσιμα αεροσκαφών

Στο Συμβούλιο Μεταφορών της 11ης Μαρτίου 1997 η Επιτροπή κλήθηκε να προβεί σε μελέτη για τις συνέπειες μίας ενδεχόμενης καθιέρωσης φόρου στα καύσιμα των αεροσκαφών.

Μπορεί η Επιτροπή να ανακοινώσει πότε αναμένονται τα αποτελέσματα της εν λόγω μελέτης;

Απάντηση του κ. Monti εξ ονόματος της Επιτροπής (10 Μαρτίου 1998)

Τον Μάιο του 1997, το Συμβούλιο Ecofin, απαντώντας στην έκθεση ((COM(96)549 τελικό. )) της Επιτροπής βάσει του άρθρου 8, παράγραφος 6 της οδηγίας του Συμβουλίου 92/81/ΕΟΚ της 19ης Οκτωβρίου 1992 για την εναρμόνιση των διαρθρώσεων των ειδικών φόρων κατανάλωσης που επιβάλλονται στα πετρελαιοειδή ((ΕΕ L 316 της 31.10.1992. )), εξέδωσε απόφαση με την οποία ζητά από την Επιτροπή να υποβάλει περισσότερες πληροφορίες για όλες τις πλευρές της επιβολής φόρου στα καύσιμα αεροσκαφών. Για να ανταποκριθεί στο αίτημα αυτό, η Επιτροπή εκπόνησε μελέτη για την εξέταση των ποικίλων επιπτώσεων της εισαγωγής φορολογίας εντός της Κοινότητας. Η ολοκλήρωση της μελέτης αυτής αναμένεται με τη μορφή τελικής έκθεσης κατά τη διάρκεια του θέρους του 1998.
ΓΡΑΠΤΗ ΕΡΩΤΗΣΗ E-0031/98 υποβολή: John Corrie (PPE) προς την Επιτροπή (29 Iανουαρίου 1998)

Θέμα: Βοήθεια της ΕΕ προς την Κύπρο

Σε ποιό ύψος ανέρχεται η χρηματική βοήθεια που χορηγήθηκε στην Κύπρο τα τελευταία 10 έτη; Ποιό ποσόν δαπανήθηκε στην ελληνική πλευρά και ποιό στην τουρκική - και για ποιά προγράμματα;

Απάντηση του κ. Van den Broek εξ ονόματος της Επιτροπής (17 Φεβρουαρίου 1998)

Οι πιστώσεις που έχουν διατεθεί για την Κύπρο στα πλαίσια του τρίτου και τέταρτου χρηματοδοτικού πρωτοκόλλου έχουν ως εξής:

Τρίτο πρωτόκολλο (1990-1994)

Ευρωπαϊκή Τράπεζα Επενδύσεων (ΕΤΕ), ίδια κεφάλαια: 44 εκατ. Ecu Μη επιστρεπτέες ενισχύσεις: 13 εκατ. Ecu Επιχειρηματικά κεφάλαια: 5 εκατ. Ecu

Τέταρτο πρωτόκολλο (1995-1998)

ΕΤΕ, ίδια κεφάλαια: 50 εκατ. Ecu Μη επιστρεπτέες ενισχύσεις: 22 εκατ. Ecu Επιχειρηματικά κεφάλαια: 2 εκατ. Ecu

Οι πιστώσεις του τρίτου πρωτοκόλλου χρησιμοποιήθηκαν στο σύνολό τους. Οι πιστώσεις του τέταρτου πρωτοκόλλου ευρίσκονται στο στάδιο της εκτέλεσης. Τα χρηματοδοτικά πρωτόκολλα συνήφθησαν με την κυπριακή κυβέρνηση προς όφελος όλης της νήσου.
ΓΡΑΠΤΗ ΕΡΩΤΗΣΗ E-0403/98 υποβολή: Lis Jensen (I-EDN) προς την Επιτροπή (24 Φεβρουαρίου 1998)

Θέμα: Αριθμός των συστάσεων που έχει εκδώσει το Συμβούλιο από το 1986

Σε περίπτωση που διατίθενται στατιστικά στοιχεία σχετικά με τον αριθμό των συστάσεων που έχει εκδώσει το Συμβούλιο, θα ήθελα να πληροφορηθώ τον αριθμό των συστάσεων που έχουν εκδοθεί από το 1986, καθώς και το βαθμό στον οποίο ακολουθήθηκαν από τα διάφορα κράτη μέλη.

Απάντηση του κ. Santer εξ ονόματος της Επιτροπής (24 Μαρτίου 1998)

Κατά τα έτη 1986 έως 1997, το Συμβούλιο εξέδωσε 37 συστάσεις προς τα κράτη μέλη.

Η Επιτροπή δεν διαθέτει στατιστικά στοιχεία σχετικά με τη συνέχεια που έδωσαν τα κράτη μέλη στις εν λόγω συστάσεις.
ΓΡΑΠΤΗ ΕΡΩΤΗΣΗ E-0441/98 υποβολή: Anna Karamanou (PSE) προς την Επιτροπή (27 Φεβρουαρίου 1998)

Θέμα: Κακοκαιρία στην Ελλάδα - Τραγικές συνέπειες σε Λέσβο-Σάμο

Λαμβάνοντας υπόψη τις βιβλικές καταστροφές που προκάλεσε η κακοκαιρία στα νησιά Λέσβο και Σάμο στις 2 Φεβρουαρίου 1998, τις απώλειες σε ανθρώπινες ζωές - δύο παιδιά και μιά γυναίκα - την πλήρη καταστροφή της αγροτικής παραγωγής, τον πνιγμό δεκάδων ζώων, τις ανυπολόγιστες υλικές ζημιές και οικονομικές συνέπειες. Τί μέτρα προτίθεται να λάβει η Επιτροπή ώστε να συνδράμει με κοινοτικούς πόρους τις πληγείσες περιοχές;

Κοινή απάντηση του κ. Santer εξ ονόματος της Επιτροπής στις γραπτές ερωτήσεις E-0440/98 και E-0441/98 (27 Μαρτίου 1998)

Εκφράζοντας τη λύπη της για τις ζημίες που προκλήθηκαν από τις πρόσφατες κακοκαιρίες στα νησιά Σάμο και Λέσβο στην Ελλάδα, η Επιτροπή θεωρεί σκόπιμο να υπογραμμίσει ότι τα διαρθρωτικά ταμεία δεν έχουν ως σκοπό να παρεμβαίνουν σε περιπτώσεις φυσικών καταστροφών. Οι στόχοι τους και το πεδίο εφαρμογής τους καθορίζονται στους κανονισμούς, που εκδόθηκαν από το Συμβούλιο τον Δεκέμβριο του 1988 και αναθεωρήθηκαν τον Ιούλιο του 1993, και αναφέρονται στη χρηματοδότηση επενδύσεων και υποδομών στις περιφέρειες που παρουσιάζουν αναπτυξιακή καθυστέρηση, στις παρακμάζουσες βιομηχανικές περιφέρειες και στις αγροτικές περιφέρειες. Κατά συνέπεια, η στήριξή τους δεν θα μπορούσε να είναι παρά έμμεση, στο μέτρο που οι περιφερειακές αρχές θα πρότειναν να χορηγηθούν οι ενισχύσεις για την εκτέλεση υποδομών και επενδύσεων οικονομικής ανάπτυξης κατά προτεραιότητα στις περιοχές που επλήγησαν από τις κακοκαιρίες.

Όσον αφορά τις δυνατότητες παροχής έκτακτης ενίσχυσης υπέρ των πολιτών που υπέστησαν τις ζημίες, η Επιτροπή υπενθυμίζει ότι αυτή η μορφή συμβολικής παρέμβασης υπέρ των ατόμων δεν μπορεί πλέον να υλοποιηθεί για το γεγονός ότι, από το τρέχον οικονομικό έτος, έχει διαγραφεί από τον προϋπολογισμό το κονδύλι Β-3400.

Όσον αφορά ειδικότερα το Ευρωπαϊκό Γεωργικό Ταμείο Προσανατολισμού και Εγγυήσεων (ΕΓΤΠΕ) - Τμήμα Προσανατολισμού, ο κανονισμός (ΕΟΚ) αριθ. 4256/88 ((ΕΕ L 374 της 31.12.1988. )) προβλέπει τη λήψη μέτρων αποκατάστασης και πρόληψης σε περίπτωση φυσικών καταστροφών. Εντούτοις και για το λόγο ότι η εκτέλεση των σχετικών επιχειρησιακών προγραμμάτων βρίσκεται σε προχωρημένο στάδιο, τα ποσά του ΕΓΤΠΕ έχουν σχεδόν στο σύνολό τους χορηγηθεί σε συγκεκριμένα σχέδια και ενέργειες και, πρακτικά, δεν υπάρχουν περιθώρια χρησιμοποίησης αδιάθετων πιστώσεων. Παρ' όλα αυτά, δεδομένου του έκτακτου χαρακτήρα της κατάστασης που δημιουργήθηκε από τις φυσικές καταστροφές και εφόσον οι αρμόδιες αρχές απευθύνουν στην Επιτροπή αίτημα για χάραξη νέων προτεραιοτήτων στα προγράμματα, η Επιτροπή θα εξετάσει θετικά το εν λόγω αίτημα, με την προϋπόθεση να τηρούνται οι κανόνες επιλεξιμότητας και οι λοιπές εκτελεστικές διατάξεις των διαρθρωτικών ταμείων. Πάντως, πρέπει να γίνει σαφές ότι μια ενδεχόμενη παρέμβαση του ΕΓΤΠΕ, αν υπάρξει, θα είναι εντελώς έκτακτη και περιορισμένη.
ΓΡΑΠΤΗ ΕΡΩΤΗΣΗ E-0744/98 υποβολή: Glyn Ford (PSE) προς την Επιτροπή (18 Μαρτίου 1998)

Θέμα: Παραβίαση της περί ανταγωνισμού νομοθεσίας της ΕΕ

Οι Ποδοσφαιρικές Ομοσπονδίες της Σκωτίας και της Ιρλανδίας απειλούν να απαγορεύσουν τη μετεγκατάσταση των ομάδων Wimbledon και Clydebank στο Δουβλίνο. Δεν πιστεύει η Επιτροπή ότι μια τέτοια ενέργεια εκ μέρους των ομοσπονδιών αυτών θα αποτελούσε σαφή παραβίαση της περί ανταγωνισμού νομοθεσίας της ΕΕ;

Απάντηση του κ. Van Miert εξ ονόματος της Επιτροπής (31 Μαρτίου 1998)

Το Αξιότιμο Μέλος του Κοινοβουλίου παρακαλείται να ανατρέξει στην απάντηση της Επιτροπής στην προφορική ερώτηση Η-200/98 του κ. Crowley κατά την ώρα των ερωτήσεων της συνόδου του Μαρτίου 1998 ((Συζητήσεις του Κοινοβουλίου (Μαρτίου 1998). )) του Κοινοβουλίου.
ΓΡΑΠΤΗ ΕΡΩΤΗΣΗ P-1085/98 υποβολή: Jannis Sakellariou (PSE) προς το Συμβούλιο (31 Μαρτίου 1998)

Θέμα: Η εφαρμογή της Συμφωνίας Σύνδεσης με την Τυνησία

Η Συμφωνία Τυνησίας-Ευρωπαϊκής Ένωσης, παρά την κύρωσή της απο τα Εθνικά Κοινοβούλια και το Ευρωπαϊκό Κοινοβούλιο και την έναρξη ισχύος της την 1η Μαρτίου 1998, δεν έχει τεθεί ακόμη σε εφαρμογή ως προς τις δεσμεύσεις που ανέλαβε η ΕΕ στον γεωργικό τομέα, και συγκεκριμένα όσον αφορά το ελαιόλαδο, λόγω μη έγκρισης απο το Συμβούλιο του απαιτούμενου Κανονισμού εφαρμογής. Δεν υπάρχει ο κίνδυνος η κατάσταση αυτή να ζημιώσει μία εταιρική σχέση που είχαμε προωθήσει με κάθε τρόπο;

Απάντηση (8 Ιουνίου 1998)

Η πρόταση κανονισμού για το ελαιόλαδο στην οποία αναφέρεται ο αξιότιμος κ. Βουλευτής παρουσιάστηκε από την Επιτροπή στις 20 Φεβρουαρίου 1998 και εγκρίθηκε από το Συμβούλιο στις 27 Απριλίου 1998.

Το Συμβούλιο επιθυμεί επίσης να πληροφορήσει τον αξιότιμο κ. Βουλευτή ότι η πρώτη συνεδρίαση του Συμβουλίου Σύνδεσης ΕΚ/Τυνησίας, μετά την έναρξη ισχύος της συμφωνίας σύνδεσης, θα πραγματοποιηθεί κατά το δεύτερο εξάμηνο του 1998.
ΓΡΑΠΤΗ ΕΡΩΤΗΣΗ E-0213/98 υποβολή: Bryan Cassidy (PPE) προς την Επιτροπή (11 Φεβρουαρίου 1998)

Θέμα: International Group of P& Ι Clubs

Αναφορικά με τις προγενέστερες γραπτές ερωτήσεις Ε-0164/96, Ε-0165/96, Ε-0166/96 και την απάντηση του κ. Van Miert, στις 26 Φεβρουαρίου 1996 ((EE C 122 της 25.04.1996, σελ. 32. )). Εν συνεχεία των πορισμάτων της Επιτροπής επί της ουσίας της καταγγελίας που κατέθεσε η Ελληνική Επιτροπή Ναυτιλιακής Συνεργασίας, με έδρα το Λονδίνο, κατά του International Group of P& I Clubs) με αντικείμενο την ανανέωση της απαλλαγής των IG P& I Clubs από τους κανόνες ανταγωνισμού της ΕΚ, τα αντίμαχα μέρη κατέθεσαν και νέες προτάσεις.

Εντούτοις, αν και παρήλθε μεγάλο χρονικό διάστημα, η Επιτροπή δεν έχει ακόμη εκδώσει την οριστική της απόφαση.

Μπορεί η Επιτροπή να αιτιολογήσει την καθυστέρηση αυτή;

Απάντηση του κ. Van Miert εξ ονόματος της Επιτροπής (24 Μαρτίου 1998)

Ύστερα από καταγγελία που υπέβαλε η Ελληνική Επιτροπή Ναυτιλιακής Συνεργασίας κατά ορισμένων σημείων των συμφωνιών οι οποίες συνήφθησαν στο πλαίσιο του International Group of P& I Clubs (IG), η Επιτροπή διεξήγαγε εκτεταμένη έρευνα της αγοράς ασφάλισης P& I. Αυτή η έρευνα κατέληξε σε μία κοινοποίηση αιτιάσεων προς το IG τον Ιούνιο του 1997. Ως απάντηση στην κοινοποίηση των αιτιάσεων, το IG ενέκρινε κάποιες τροποποιήσεις στις συμφωνίες τον Ιούλιο του 1997, οι οποίες επικυρώθηκαν αργότερα κατά το ίδιο έτος. Ειδικότερα, μειώθηκε το ύψος της προσφερόμενης εγγύησης από περίπου 18.300 εκατ Ecu σε 3.900 εκατ Ecu, και επετράπη στα μέλη του να προσφέρουν υψηλότερα επίπεδα. Η Επιτροπή πιστεύει πως αυτές οι τροποποιήσεις θα έπρεπε να καθησυχάσουν τις ανησυχίες που εξέφρασε το Αξιότιμο Μέλος του Κοινοβουλίου στις γραπτές ερωτήσεις Ε-0164/96, Ε-0165/96 και Ε-0166/96. Τον Νοέμβριο του 1997, ο IG υπέβαλε περαιτέρω προτάσεις για τροποποίηση των συμφωνιών τους, οι οποίες σήμερα εξετάζονται.
ΓΡΑΠΤΗ ΕΡΩΤΗΣΗ P-0437/98 υποβολή: Mark Watts (PSE) προς την Επιτροπή (16 Φεβρουαρίου 1998)

Θέμα: Παραχωρήσεις για τα αφορολόγητα είδη

Καθώς η Επιτροπή έχει επανειλημμένα δηλώσει ότι η πώληση αφορολόγητων ειδών έχει προβλεφθεί να καταργηθεί περί τα μέσα του 1999, θα μπορούσε να αναφέρει την ημερομηνία κατά την οποία θα υποβάλει την απαιτούμενη πρόταση οδηγίας η οποία θα θεσπίσει τα εναλλακτικά καθεστώτα ΦΠΑ και ειδικών φόρων κατανάλωσης που θα πρέπει να εφαρμοσθούν σε όλα τα κράτη μέλη προκειμένου να συνεχιστούν ανεμπόδιστα μετά την εν λόγω κατάργηση τα δρομολόγια αεροπλάνων και φέρρυμπωτ που θα συνεχίσουν να εκτελούνται.

Απάντηση του κ. Monti εξ ονόματος της Επιτροπής (10 Μαρτίου 1998)

Η Επιτροπή επιθυμεί να διευκρινίσει ότι το ειδικό σχέδιο για τις ενδοκοινοτικές πωλήσεις αφορολογήτων ειδών αποτελεί εξαίρεση από τους συνήθεις κανόνες φορολογίας. Με τη λήξη της μεταβατικής περιόδου, οι πωλήσεις στα αεροδρόμια και στα αεροσκάφη και τα οχηματαγωγά θα υπόκεινται σε φορολογία σύμφωνα με τους συνήθεις κανόνες ΦΠΑ και ειδικών φόρων κατανάλωσης.

Για τον ΦΠΑ, αυτό σημαίνει ότι τα αγαθά που πωλούνται στα αεροσκάφη και τα οχηματαγωγά θα φορολογούνται στα κράτη μέλη εκκίνησης ενώ τα αγαθά που πωλούνται στα αεροδρόμια των κρατών μελών θα φορολογούνται ανάλογα με τη χώρα στην οποία βρίσκεται το αεροδρόμιο. Όσο για τους φόρους κατανάλωσης, τα αγαθά γενικά θα υπόκεινται σε φορολογία στο κράτος μέλος κατανάλωσης.

Θα πρέπει να υπογραμμιστεί ότι, όταν το Συμβούλιο αποφάσισε να καταργήσει τις ενδοκοινοτικές πωλήσεις αφορολογήτων ειδών, δεν θεώρησε ότι οι κανόνες φορολόγησης έπρεπε να προσαρμοστούν.
ΓΡΑΠΤΗ ΕΡΩΤΗΣΗ E-0416/98 υποβολή: Freddy Blak (PSE) προς το Συμβούλιο (25 Φεβρουαρίου 1998)

Θέμα: Η οδηγία SAFE

Προτίθεται άραγε η Προεδρία να μεριμνήσει, κατά την περίοδο της εντολής της, για την έγκριση της οδηγίας SAFE, η οποία εκκρεμεί εδώ και τόσον καιρό;

Απάντηση (18 Μαΐου 1998)

To 1995, η Επιτροπή υπέβαλε στο Συμβούλιο πρόταση απόφασης σχετικά με τη θέσπιση ευρωπαϊκού προγράμματος δράσης για τη βελτίωση της ασφάλειας, της υγιεινής και της υγείας στο χώρο εργασίας (πρόγραμμα SAFE)

Ελλείψει νέων στοιχείων, η βρετανική Προεδρία δεν συμπεριέλαβε τον φάκελο αυτό στην ημερήσια διάταξη του Συμβουλίου (Εργασία και Κοινωνικές Υποθέσεις) κατά το τρέχον εξάμηνο.